## La Generalitat trau a informació pública la concessió del port d’Alcossebre

*** Les instal·lacions nauticoesportives han complit 50 anys i, encara que el port és totalment funcional, necessiten una millora en les infraestructures**

La Generalitat ha tret a informació pública la concessió d’ocupació i explotació del port esportiu de la Las Fuentes d’Alcossebre, segons publica el *Diari Oficial de la Generalitat Valenciana* ([DOGV](https://dogv.gva.es/va/resultat-dogv?signatura=2025/45562)).

Les mercantils New Capital 2000 SL, Puerto Deportivo Marina de las Salinas SL i Marina de Alcoceber SL, constituïdes en UTE, han presentat la sol·licitud per a la concessió per un termini de 35 anys.

Mitjançant este tràmit que es publica es permet que tercers interessats puguen presentar sol·licituds de participació, dins del període d’1 mes a comptar des de l’endemà del seu anunci en el DOGV.

Tot això sense perjuí que, una vegada completat el projecte definitiu, s’òbriga un nou període d’informació pública, amb la finalitat que qualsevol persona interessada puga examinar el seu contingut i formular les al·legacions que estime oportunes.

Cal recordar que estes instal·lacions nauticoesportives han complit 50 anys este mes de novembre. I, encara que el port és totalment funcional, necessita que s’invertisca en alguns conceptes per a millorar les infraestructures i fer-lo més atractiu.

En este sentit, les actuacions que es proposen han d’anar encaminades no solament al condicionament del passeig marítim, sinó també a l’adequació dels amarraments, del sistema de sanejament per a poder transportar de manera correcta les aigües a la xarxa general, així com la rehabilitació d’edificis i la zona comercial.

A més, com la concepció del port va ser prèvia a les actuals normatives, s’han de prevore obres a futur que garantisquen l’accessibilitat i connectivitat per a tots els usuaris. D’altra banda, s’ha de dur a terme una rehabilitació integral dels locals comercials per a esmenar algunes patologies estructurals, adequar-los a la legislació vigent i fer-los més funcionals.

La instal·lació nauticoesportiva d’Alcossebre consta de 283 amarraments i actualment oferix com a servicis una grua, hibernació, electricitat, aigua potable, moll d’espera, rampa, gasolinera, varador i estació de combustible.

Així mateix, recentment, s’han dut a terme els reforços de les bigues cantell, algunes reparacions en els molls i la renovació d’alguns pantalans, entre altres actuacions.

Fecha: 11/11/2025